NFT คืออะไร ?
NFT คืออะไร ? 
29 มี.ค. 2565

NFT มีการบันทึกข้อมูลเจ้าของกรรมสิทธิ์ ซึ่งข้อมูลจะไม่สามารถถูกแก้ไขได้ ทำให้รู้ว่าใครเป็นเจ้าของสินทรัพย์นั้น ซึ่งเป็นประโยชน์ต่ออุตสาหกรรมลิขสิทธิ์ในการตรวจสอบเจ้าของที่แท้จริง และมักใช้แสดงความเป็นเจ้าของใน รูปถ่าย เพลง คลิปวิดีโอ งานอาร์ตที่เป็นดิจิทัล หรือแม้แต่ที่ดินบนโลกเสมือน
NFT ย่อมาจาก Non-Fungible Token 
หรือแปลเป็นไทยว่า “สินทรัพย์ดิจิทัลที่มีลักษณะเฉพาะตัว”
ซึ่ง NFT ถือเป็นหนึ่งในสินทรัพย์ประเภทคริปโทเคอร์เรนซี
คำว่า Fungible มีความหมายว่า สิ่งที่สามารถแลกเปลี่ยนหรือแทนที่กันได้
เช่น ธนบัตร 100 บาท สามารถแลกเปลี่ยนเป็นธนบัตร 50 บาทได้ 2 ใบ
ทั้งนี้ Fungible ยังแบ่งออกมาได้อีก 2 ประเภท คือสิ่งที่จับต้องได้กับสิ่งที่เป็นดิจิทัล
สิ่งที่จับต้องได้ เช่น แร่เงิน ทองคำ หรือธนบัตรที่เราใช้จ่ายในชีวิตประจำวัน
ในขณะที่สิ่งที่เป็นดิจิทัล คือสกุลเหรียญคริปโทเคอร์เรนซีต่าง ๆ เช่น บิตคอยน์ หรืออีเธอเรียม
ในทางกลับกัน Non-Fungible ก็จะมีลักษณะแตกต่างกันออกไป
โดยสินทรัพย์แต่ละอย่าง “จะไม่สามารถทดแทนกันได้”
ยกตัวอย่าง งานภาพของศิลปินแวน โก๊ะ รูปหนึ่ง
ก็ไม่สามารถทดแทนอีกรูปหนึ่งได้ เพราะมันมีลักษณะและมูลค่าที่แตกต่างกัน
หากเป็นสินทรัพย์ดิจิทัลก็เช่น รูปถ่าย เพลง คลิปวิดีโอ หรืองานอาร์ตที่เป็นดิจิทัลต่าง ๆ
แต่การเป็น NFT นั้นแตกต่างจากการเป็นสินทรัพย์ดิจิทัลทั่วไป
ตรงที่ข้อมูลเจ้าของกรรมสิทธิ์จะถูกบันทึกลงใน “Blockchain” ทันที
ซึ่งมีคุณสมบัติคือข้อมูลจะไม่สามารถถูกแก้ไขได้
นั่นจึงทำให้รู้ได้ทันทีว่าใครเป็นเจ้าของสินทรัพย์นั้น ๆ
แถมยังตรวจสอบได้ว่าเป็นของจริงหรือของปลอม
ด้วยคุณสมบัติเหล่านี้ จึงทำให้การเกิดขึ้นของ NFT
เป็นเรื่องที่ดีสำหรับอุตสาหกรรมลิขสิทธิ์
เพราะ NFT สามารถเข้ามาช่วยลดปัญหาการนำไปทำซ้ำได้ รวมถึงสามารถถ่ายโอนความเป็นเจ้าของได้อีกด้วย